el el el el el id el el el el el el el el el el en el el en el el el el el el el el el el el el el el el el el el el el el el el el el el el el el el el el el en el el en el el en el el en el el el
Το καλοδιατηρημένο κάστρο, τα στενά σοκάκια, τα αρχοντικά και το γραφικό λιμάνι μαγεύουν τους επισκέπτες στον Μόλυβο, που θεωρείται από πολλούς το ομορφότερο χωριό της Λέσβου και ένα από τα πιο γραφικά του Αιγαίου
Ο Μόλυβος (ή Μήθυμνα) θεωρείται ένα από τα ωραιότερα χωριά του Αιγαίου κι όχι άδικα. Το επιβλητικό κάστρο που στεφανώνει τον οικισμό, τα γραφικά καλντερίμια, τα πετρόχτιστα σπίτια με τα ξύλινα μπαλκόνια και το πολύχρωμο λιμάνι με τα ψαροκάικα συνθέτουν ένα εξαιρετικής ομορφιάς οικιστικό σύνολο που γοητεύει κάθε επισκέπτη.
Μόλυβος: Το κόσμημα της Λέσβου
Ο Μόλυβος είναι ένας από τους ομορφότερους παραδοσιακούς οικισμούς του Αιγαίου (πηγή: Shutterstock)
Ο Μόλυβος βρίσκεται στο βορειοδυτικό τμήμα της Λέσβου και απέχει από τη Μυτιλήνη περίπου 60 χλμ. Η πόλη στην αρχαιότητα ονομαζόταν Μήθυμνα, ενώ από τα χρόνια της κυριαρχίας της δυναστείας των Γατελούζων στο νησί, δηλαδή από το 1355 μ.Χ., επικρατεί το όνομα Μόλυβος (πιθανόν από την ονομασία Mont d’olives – το όρος των ελαιόδεντρων). Λίγο πριν εισέλθετε στον οικισμό, θα σας καλωσορίσει το εντυπωσιακό βυζαντινό κάστρο της Μήθυμνας που θεωρείται ένα από τα καλύτερα διατηρημένα κάστρα της ανατολικής Μεσογείου. Το κάστρο είναι χτισμένο πάνω στα λείψανα της αρχαίας οχύρωσης, στην κορυφή του λόφου. Από εδώ η θέα στον οικισμό του Μολύβου και το Αιγαίο είναι μοναδική και αξίζει να το επισκεφθείτε – ιδανικά την ώρα του ηλιοβασιλέματος- για να την απολαύσετε.
Το επιβλητικό βυζαντινό κάστρο στεφανώνει τον οικισμό (πηγή: Shutterstock)
Κατηφορίζοντας από το κάστρο θα συναντήσετε τον γοητευτικό οικισμό, που έχει χαρακτηριστεί διατηρητέος από το 1965. Ο Μόλυβος μοιάζει με υπαίθριο μουσείο παραδοσιακής αρχιτεκτονικής. Εδώ τα πάντα είναι χτισμένα με πέτρα και ξύλο. Ο περίπατος στα λιθόστρωτα καλντερίμια και τους δρόμους της αγοράς που σκεπάζονται με σαλκίμια, δεν χορταίνεται. Στη βόλτα σας θα θαυμάσετε τα αρχοντικά με τα έντονα χρώματα και τη σαχνισιά, καθώς και τις διάσπαρτες περίτεχνες τουρκικές κρήνες. Το Αρχοντικό Κομνηνάκη-Κράλλη, που σήμερα λειτουργεί ως παράρτημα της Ανώτατης Σχολής Καλών Τεχνών, είναι ένα από τα ομορφότερα κτήρια. Είναι τριώροφο με ένα πετρόχτιστο ισόγειο, ενώ στον τελευταίο όροφο υπάρχουν τοιχογραφίες λαϊκών ζωγράφων.
Ο Μόλυβος έχει χαρακτηριστεί διατηρητέος οικισμός από το 1965 (πηγή: Shutterstock)
Στον Μόλυβο θα βρείτε όμορφα καταστήματα για να ψωνίσετε και μαγαζιά για να απολαύσετε τον καφέ ή το ποτό σας. Κάντε μια στάση στο εργαστήριο του Συνεταιρισμού Γυναικών Μήθυμνας για να αγοράσετε παραδοσιακά γλυκά και άλλα τοπικά προϊόντα. Το σούρουπο, πάρτε το δρόμο για το γραφικό λιμάνι, το επίκεντρο της τουριστικής ζωής του Μολύβου, όπου τα τραπέζια στα ουζερί και τις ταβέρνες ακουμπάνε πάνω στο κύμα.
Πέτρινα σπίτια με θέα στη θάλασσα (πηγή: Shutterstock)
Από τις πιο παλιές ταβέρνες-ουζερί του Μολύβου, το Χταπόδι σερβίρει καλοψημένα φρέσκα ψάρια και θαλασσινούς μεζέδες. Κλασικό στέκι καλοφαγάδων είναι και το Ουζάδικο του Μπαμπούκου που προσφέρει πλήθος ουζομεζέδων. Στο χωριό Βαφειός, λίγο έξω από τον Μόλυβο, η ομώνυμη ταβέρνα σερβίρει ντόπια κουζίνα σε μια δροσερή αυλή με υπέροχη θέα.
Το γραφικό λιμάνι του Μολύβου (πηγή: Shutterstock)
Για μπάνιο υπάρχει η αμμώδης και οργανωμένη παραλία του Μολύβου που προσελκύει αρκετές οικογένειες. Επίσης, σε απόσταση 4 χλμ. από τον Μόλυβο βρίσκεται η Εφταλού, που είναι διάσημη για τις ιαματικές πηγές της, ενώ στα 6 χλμ. προς τα νότια θα συναντήσετε τον παραθαλάσσιο οικισμό της Πέτρας με τη μεγάλη παραλία.
Πατήστε για κοινοποίηση στο Facebook(Ανοίγει σε νέο παράθυρο)
Κλικ για κοινοποίηση στο Twitter(Ανοίγει σε νέο παράθυρο)
Κλικ για κοινοποίηση στο Pinterest(Ανοίγει σε νέο παράθυρο)
Κλικ για κοινοποίηση στο Pocket(Ανοίγει σε νέο παράθυρο)
Ηφαίστειο Ανεμώτιας: Επισκεφθείτε το ανακαινισμένο οινοποιείο!
Μια νουβέλα εμπνευσμένη από τη Δήμητρα της Λέσβου
Ομάδα Cinefreaks Όλες οι δημοσιεύσεις
To Cinefreaks.gr είναι ένα blog για το σινεμά και τη τηλεόραση, που ξεκίνησε το 2008 από τους Μυτιληνιούς Ανέστη Χατζηδιάκο και Γιάννη Πατλάκα.